KOMMISSIONENS FORORDNING (EF) Nr. 1680/2006
af 14. november 2006
om ophævelse af forordning (EF) nr. 976/2006 om undtagelsesforanstaltninger til støtte for markedet for svinekød i Tyskland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2759/75 af 29. oktober 1975 om den fælles markedsordning for svinekød (1), særlig artikel 20, stk. 1, og artikel 22, stk. 2, og
ud fra følgende betragtninger:
(1)
Som følge af udbrud af klassisk svinepest i visse produktionsområder i Tyskland traf de tyske myndigheder sundhedsmæssige foranstaltninger i henhold til artikel 9, 10 og 11 i Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (2). Der blev fastsat undtagelsesforanstaltninger til støtte for markedet for svinekød ved Kommissionens forordning (EF) nr. 976/2006 (3).
(2)
Takket være de fremskridt, der er gjort på det sundhedsmæssige plan, bør undtagelsesforanstaltningerne til støtte for markedet bringes til ophør. Forordning (EØF) nr. 976/2006 bør følgelig ophæves.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
Forordning (EF) nr. 976/2006 ophæves.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. november 2006.